(Ortografía tradicional) Chirix chic aꞌin,
li Jesús co̱ saꞌ li naꞌajej Judea rochbeneb lix tzolom.
Aran queꞌcana cuib oxib cutan ut yo̱ chi cubsi̱nc haꞌ.
Laj Juan laj Cubsihom Haꞌ yo̱ ajcuiꞌ chi cubsi̱nc haꞌ saꞌ li naꞌajej Enón li cuan nachꞌ riqꞌuin li naꞌajej Salim xban nak aran cuan nabal li haꞌ.
Ut nequeꞌcuulac li cristian riqꞌuin ut naxcubsi xhaꞌeb.
Aꞌin quicꞌulman nak toj ma̱jiꞌ quiqꞌueheꞌ saꞌ tzꞌalam laj Juan.
Queꞌoc chixcuechꞌinquil ribeb lix tzolom laj Juan riqꞌuineb laj judío.
Queꞌxcuechꞌi ribeb chirix li cubi haꞌ li yo̱queb chixba̱nunquil.
Queꞌcuulac lix tzolom laj Juan riqꞌuin ut queꞌxye re:
—At tzolonel,
li cui̱nk li quicuulac a̱cuiqꞌuin aran jun pacꞌal li nimaꞌ Jordán,
li cachꞌolob chak resil chiku,
aꞌan yo̱ chi cubsi̱nc haꞌ.
Ut chixjunileb li cristian yo̱queb chi cuulac riqꞌuin,
chanqueb.
Quichakꞌoc laj Juan ut quixye:
—Junak cui̱nk ma̱cꞌaꞌ cꞌaꞌru tixba̱nu chi incꞌaꞌ ta qꞌuebil re xban li Dios.
La̱ex querabi ajcuiꞌ chak nak quinye nak moco la̱in ta li Cristo.
Yal taklanbilin ban chak xbe̱n cua chiru aꞌan chixchꞌolobanquil li resilal.
Junak cui̱nk xic re chi sumla̱c cuan li ixakilbej riqꞌuin.
Ut li rami̱g cuan aran ut nasahoꞌ saꞌ xchꞌo̱l chirabinquil li naxye li be̱lomej.
Li Cristo,
aꞌan joꞌ jun li be̱lomej ut la̱in yal joꞌ jun li rami̱g.
La̱in nasahoꞌ saꞌ inchꞌo̱l nak yo̱queb chi xic li cristian riqꞌuin xban nak aꞌan li tzꞌakal aj Colonel.
Tento nak aꞌan ta̱nima̱nk xcuanquil ut la̱in ta̱cube̱k incuanquil,
chan laj Juan.
Ut quixye ajcuiꞌ laj Juan:
—Aꞌan xchal chak saꞌ choxa ut kꞌaxal nim xcuanquil saꞌ xbe̱n chixjunil.
La̱in quinyoꞌla saꞌ ruchichꞌochꞌ ut rehin ajcuiꞌ li ruchichꞌochꞌ.
Ut nina̱tinac chirix li cꞌaꞌru nacꞌulman saꞌ ruchichꞌochꞌ.
Li jun li xchal chak saꞌ choxa,
aꞌan li kꞌaxal nim xcuanquil saꞌ xbe̱n chixjunil.
Ut li cꞌaꞌru quiril ut quirabi,
aꞌan li naxchꞌolob xya̱lal.
Abanan moco qꞌuiheb ta li nequeꞌpa̱ban re li cꞌaꞌru naxye.
Abanan li ani naxpa̱b li cꞌaꞌru naxye,
riqꞌuin aꞌan naxcꞌut nak naxpa̱b nak tzꞌakal ya̱l li cꞌaꞌru yebil xban li Dios.
Li Jesucristo,
aꞌan taklanbil chak xban li Dios ut naxye li cꞌaꞌru nayeheꞌ re xban li Dios xban nak li Santil Musikꞌej cuan riqꞌuin chi tzꞌakal.
Li Acuabej Dios naxra li Ralal ut quixkꞌaxtesi chixjunil saꞌ rukꞌ aꞌan,
ut aꞌan chic yal re saꞌ xbe̱n.
Li ani napa̱ban re li Cꞌajolbej cuan xyuꞌam chi junelic.
Ut li ani incꞌaꞌ napa̱ban re li Cꞌajolbej incꞌaꞌ ta̱cua̱nk xyuꞌam chi junelic.
Cuan ban li tojba ma̱c saꞌ xbe̱n,
chan laj Juan.